Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om hastighedsmålere for to- og trehjulede motordrevne køretøjer og om ændring af Rådets direktiv 92/61/EØF« () (1999/C 40/01)

Rådet for Den Europæiske Union besluttede den 9. juni 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Paulo Barros Vale til ordfører. Sektionen vedtog sin udtalelse den 28. oktober 1998.

Det Økonomiske og Sociale Udvalg vedtog på sin 359. plenarforsamling af 2. og 3. december 1998, mødet den 2. december 1998, følgende udtalelse med 73 stemmer for og 2 imod.

1. Generelle bemærkninger

1.1. Kravet om obligatorisk montering af hastighedsmålere og kilometertællere på alle to- og trehjulede motordrevne køretøjer, herunder knallerter med begrænset ydeevne, begrundes med øget trafiksikkerhed.

1.2. Montering af hastighedsmålere på alle sådanne køretøjer vil sætte førerne i stand til at overholde de lovpligtige hastighedsbegrænsninger i medlemsstaterne.

1.3. Montering af hastighedsmålere på to- og trehjulede køretøjer tjener kun til at give førerne umiddelbar information om hastighed, så de kan afstemme deres kørsel efter de gældende hastighedsbegrænsninger.

1.4. Fabrikanten af det pågældende køretøj vil altid fremstille eller udvælge hastighedsmålere, som angiver en noget højere hastighed end den reelle hastighed.

1.5. Denne afvigelse kommer trafiksikkerheden til gode.

2. Særlige bemærkninger

2.1. Hastighedsmålere og kilometertællere er et middel til at informere førerne og få dem til at køre ansvarligt. Montering af sådanne anordninger med betegnelsen »O« falder under fabrikantens forpligtelse til at begrænse de pågældende køretøjers ydeevne og hastighed alt efter den type, der skal registreres.

2.2. Betegnelsen »SD« medfører ekstra omkostninger, som især vil ramme de mindre fabrikanter af komponenter til tohjulede køretøjer.

2.3. ØSU godkender obligatorisk montering af hastighedsmålere og kilometertællere. Der er nemlig tale om en forbedring af direktiv 92/61/EØF, som overlader beslutning om installering af disse anordninger eller ej til køretøjsfabrikanten.

2.4. Obligatorisk typegodkendelse med betegnelsen »SD« må således gælde for nye køretøjer. Da udformning og lancering af denne type køretøjer normalt tager ca. to år, bør dette krav først gælde to år efter offentliggørelsen af direktivet. De køretøjer, som for øjeblikket er under produktion, og hvis typegodkendelse ikke omfatter den nu foreslåede betegnelse »SD« for hastighedsmålere og kilometertællere, bør opfylde det samme krav fra og med denne dato.

2.5. Den mekaniske, elektriske eller elektroniske anordning til hastighedsmåling, der er indbygget i forskellige instrumentbrætter, som kan omfatte yderligere anordninger, vil sandsynligvis blive den samme i forskellige typer instrumentbrætter. Typegodkendelse bør følgelig kun vedrøre hastighedsmåleren og ikke hele instrumentbrættet.

3. Ændringsforslag

3.1. Derfor er det kun i artikel 6, stk. 4, i direktivforslaget, at der bør foretages en ændring og tilføjes et nyt punktum:

»Artikel 6

(...)

4. Medlemsstaterne anvender de i stk. 1, første afsnit, nævnte bestemmelser fra den 1. juli 2001. Betegnelsen "O" eller "SD" kan dog anvendes ved montering af hastighedsmåler og kilometertæller i op til to år efter denne dato.«

Bruxelles, den 2. december 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 212 af 8.7.1998, s. 7.